**Tallinna Tehnikaülikool**

Ehitajate tee 5

19086 Tallinn

11.08.2025

**Riigi Tugiteenuste Keskus**

Lõkke 4

10122 Tallinn

**Teema:** Seisukoht ja selgitus projekti nr 2021-2027.1.01.25-1193 „Renoveerimisstrateegia tööriista (ReST) innovatsioonivalmiduse tõstmine“ kõrvaltingimuse täitmise kohta

Lugupeetud Riigi Tugiteenuste Keskus

Viidates Teie kirjale nr 11.3-2/25/1579-1 (03.08.2025), esitame alljärgnevalt selgituse projekti **ReST** kattuvuse kohta projektiga **RESTO** ning meeskonna kattuvuse kohta projektiga **2021-2027.1.01.25-1189 TeKES**.

**1. Kattuvus projektiga “Renoveerimisstrateegia tööriist (RESTO)”**

RESTO projekti üheks oluliseks väljundiks oli staatilise aastapõhise arvutusmudeli arendamine, millega hinnati hoonete energiatõhusust ja renoveerimisstrateegiaid linnapiirkonna tasandil. Mudel tugines keskmistatud aastapõhistele kliima- ja energiakasutuse andmetele ehk ei käsitlenud hoone energiaprotsesse ajas dünaamiliselt. ReST projektis arendatav mudel on mitte-staatiline, tunnipõhine simulatsioonimudel, mis on sisuliselt ja tehniliselt RESTO lahendusest erinev. Näiteks ReST mudel:

* arvestab hoonetele langevat tunnipõhist kiirgust ja vabasoojuseid,
* võimaldab hinnata varjestuse dünaamilisi mõjusid,
* võtab arvesse energiatootmise ja tarbimise ajaprofiile, ning
* on loodud integreeritavaks API-põhise teenusena, mis võimaldab liidestamist erinevate kasutajaliidestega.

Kui RESTO lahendus oli mõeldud pikaajaliste strateegiliste stsenaariumide koostamiseks keskmistatud sisendandmete alusel, siis ReST võimaldab reaalajas või detailse ajasammu alusel hinnata erinevate renoveerimistsenaariumide tehnilisi ja energiamõjusid. See võimaldab täiesti uut tüüpi kasutusstsenaariume, sh päikesepaneelide tootlikkuse simulatsiooni hoonete kaupa.

ReST ei ole RESTO mudeli edasiarendus, vaid uue arhitektuuri ja funktsionaalsusega tööriist, mis täidab teistsugust rakenduseesmärki ja kasutab teistsugust arvutusloogikat.

**2. Meeskonna kattuvus projektiga “TeKES” (2021-2027.1.01.25-1189)**
ReST ja TeKES meeskonnad kattuvad juhtimis- ja nõustamisrollides, kuid sisulised tehnilised tegevused viiakse ellu eri isikute poolt.

* **ReST projektis** on tegevuste fookus tunnipõhise energiamudeli arendamisel ja valideerimisel (tööpaketid WP2–WP4), API teenuse loomisel ja liidestamisel kasutajaliidesega ning sihtrühma testimisel.
* **TeKES projektis** keskenduvad tegevused hoonete lähteandmete mudeli ja valideerimismooduli loomisele (WP3–WP4), kasutajaliidese arendusele ning ärimudeli valideerimisele. TeKES võib kasutada ReST mudelit ühe sisendkomponendina, kuid ei tegele selle arendamisega.

Mõlemas projektis on IT-arendused ja disainitööd plaanitud välispartneritelt hangitavatena, vältides arendusressursside ja eelarveridade kattumist. Rollide ja tegevuste eristamine on dokumenteeritud mõlema projekti tegevuskavas, tagades, et topeltrahastamist ega sisulist dubleerimist ei toimu.

Loodame, et ülaltoodud selgitused on piisavad kõrvaltingimuse täitmiseks.

Lugupidamisega,
[allkiri]

Jarek Kurnitski

Tallinna Tehnikaülikool